DÔVODOVÁ SPRÁVA

A. VŠEOBECNÁ ČASŤ
V súvislosti s prijatím nového zákona č. 7/2005 Z. z. o konkurze a reštrukturalizácii a o zmene a doplnení niektorých zákonov Ministerstvo spravodlivosti Slovenskej republiky vypracovalo návrh nariadenia vlády SR, ktorým sa mení a dopĺňa nariadenie vlády SR č. 42/2004 Z. z. o Obchodnom vestníku v znení nariadenia vlády SR č. 76/2005 Z. z. Návrh sa predkladá ako iniciatívny materiál Ministerstva spravodlivosti Slovenskej republiky.

Cieľom navrhovanej právnej úpravy je upraviť možnosť členiť Obchodný vestník na tematické časti, ako aj spôsob predkladania údajov na zverejnenie Obchodnému vestníku súdmi, správcami a exekútormi. Tieto údaje by mali súdy, správcovia a exekútori predkladať Obchodnému vestníku v elektronickej podobe.

Predkladaný návrh právnej úpravy nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

Ministerstvom financií Slovenskej republiky vo svojom stanovisku zo dňa 14.11.2005 oznámilo, že „berie na vedomie, že predložený návrh právnej úpravy nemá finančný, ekonomický vplyv, ani vplyv na zamestnanosť a podnikateľské prostredie.“

Navrhovaná právna úprava bola predmetom medzirezortného pripomienkového konania v období od 31.10.2005 do 18.11.2005; pripomienky nezaslali: Podpredseda vlády SR a minister hospodárstva a minister pre správu a privatizáciu národného majetku; MŽP SR; ÚJD SR; NBÚ; NBS; NKÚ SR; NS SR; Jazykovedný ústav Ľ. Štúra; SR SR; KS Nitra; KS Trenčín; KS Žilina; KS BB; KS Prešov; VVS Trenčín; ZSS; SUNS; NASS; AZZaZ SR; RÚZ; NK; SAK; SKE a Úrad pre reguláciu sieťových odvetví.

Navrhovaná právna úprava sa predkladá na rokovanie vlády Slovenskej republiky bez rozporov.

Navrhovaná právna úprava je v súlade s Ústavou a zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov.

DOLOŽKA ZLUČITEĽNOSTI
právneho predpisu 
s právom Európskych spoločenstiev a právom Európskej únie

1.	Navrhovateľ právneho predpisu : Ministerstvo spravodlivosti Slovenskej republiky.

2.	Názov návrhu právneho predpisu : Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 42/2004 Z. z. o Obchodnom vestníku v znení nariadenia vlády Slovenskej republiky č. 76/2005 Z. z..     

3.	Záväzky Slovenskej republiky vo vzťahu k Európskym spoločenstvám a Európskej únii :

a)	Návrh právnej úpravy svojou problematikou: nepatrí medzi prioritné oblasti aproximácie práva uvedené v článku 70 Európskej dohody o pridružení, nepatrí medzi krátkodobé priority Národného programu pre prijatie acquis commmunautaire, nepatrí medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha), nie je prioritou  aproximácie práva podľa screeningu, ani nepatrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2005.
b)	Zo schválenej negociačnej pozície Slovenskej republiky ku kapitole 5 a 24 nevyplývajú Slovenskej republike žiadne záväzky. 
4.	Problematika návrhu právneho predpisu :

b)	nie je upravená v práve Európskych spoločenstiev,

d)	nie je upravená v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie : Vzhľadom na vnútroštátny charakter upravovanej problematiky je posudzovanie súladu navrhovanej právnej úpravy s právom Európskych  spoločenstiev a Európskej únie bezpredmetné.

6.	Gestor  (spolupracujúce rezorty) : Ministerstvo spravodlivosti Slovenskej republiky.

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

     Bez účasti expertov.

B. OSOBITNÁ ČASŤ

Čl. I

K bodu 1 až 3

Znenie § 3  sa upravuje tak, aby Obchodný vestník bolo možné vydávať v samostatných tematicky zoradených častiach a tým umožniť čitateľovi kúpiť si len tú časť Obchodného vestníka, o ktorú má záujem.

K bodu 4

Podľa novej právnej úpravy konkurzu a reštrukturalizácie budú správcovia zverejňovať v Obchodnom vestníku veľké množstvo údajov. Z toho dôvodu sa navrhuje, aby tieto údaje predkladali Obchodnému vestníku výlučne v elektronickej podobe. Obdobne to platí aj pre konkurzné súdy (tiež v nadväznosti na novú právnu úpravu konkurzu a reštrukturalizácie) a súdnych exekútorov (v nadväznosti na Exekučný poriadok).  

K bodu 5

	Ide o legislatívno - technické spresnenie.

K bodu 6

	Ide o odstránenie nejasnosti doterajšieho znenia. Manipulačný poplatok príloha č. 2 neurčuje.

K bodu 7

Prijímatelia podielu zaplatenej dane často zamieňajú rok, za ktorý bola zaplatená daň (zdaňovacie obdobie) a z ktorej im bol poukázaný podiel, s rokom, kedy prijali podiel zaplatenej dane z príjmov. Potom nie je možné presne identifikovať, či si splnili povinnosť zverejnenia údajov o špecifikácii podľa zákona o dani z príjmov.

K bodu 8

Ide o legislatívno - technické spresnenie.

K bodu 9

Ide o legislatívno technickú – úpravu v nadväznosti na prijatie nových zákonov upravujúcich konkurz a reštrukturalizáciu.

Čl. II

	Navrhuje sa účinnosť v nadväznosti na účinnosť zákona č. 7/2005 Z. z. o konkurze a reštrukturalizácii a o zmene a doplnení niektorých zákonov.